CELEX: 32016D1774
Language: et
Date: 2016-10-04 00:00:00
Title: Komisjoni rakendusotsus (EL) 2016/1774, 4. oktoober 2016, millega muudetakse otsust 2010/381/EL Indiast imporditud ja inimtoiduks ettenähtud vesiviljelustoodete saadetiste suhtes kohaldatavate erakorraliste meetmete kohta (teatavaks tehtud numbri C(2016) 6280 all) (EMPs kohaldatav tekst)

6.10.2016   
            
            
               ET
            
            
               Euroopa Liidu Teataja
            
            
               L 271/7
            
         KOMISJONI RAKENDUSOTSUS (EL) 2016/1774,
   4. oktoober 2016,
   millega muudetakse otsust 2010/381/EL Indiast imporditud ja inimtoiduks ettenähtud vesiviljelustoodete saadetiste suhtes kohaldatavate erakorraliste meetmete kohta
   
      
         (teatavaks tehtud numbri C(2016) 6280 all)
      
   
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 28. jaanuari 2002. aasta määrust (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused, (1) eriti selle artikli 53 lõike 1 punkti b alapunkti ii,
   ning arvestades järgmist:
   
               (1)
            
            
               Määruses (EÜ) nr 178/2002 on sätestatud põhimõtted, milles käsitletakse toitu ja sööta üldiselt ning eelkõige toidu ja sööda ohutust liidus ja liikmesriikides. Sellega on ette nähtud erakorralised meetmed juhuks, kui selgub, et kolmandast riigist imporditud toit või sööt võib tõsiselt ohustada inimeste või loomade tervist või keskkonda ning seda riski ei saa rahuldavalt ohjeldada liikmesriikide võetavate meetmete abil.
            
         
               (2)
            
            
               Nõukogu direktiivis 96/23/EÜ (2) on sätestatud, et loomade ja esmaste loomse päritoluga toodete puhul tuleb kontrollida tootmisprotsessi, et tuvastada teatavate jääkide ja ainete esinemine elusloomades, nende väljaheidetes, kehavedelikes ja -kudedes, loomsetes toodetes, loomade söödas ja joogivees.
            
         
               (3)
            
            
               Komisjoni otsusega 2010/381/EL (3) on nähtud ette, et vähemalt 10 % inimtoiduks ettenähtud Indiast pärit vesiviljelustoodete saadetisi tuleb kontrollida selliste farmakoloogiliste toimeainete esinemise suhtes, mis on määratletud vastavalt Euroopa Parlamendi ja nõukogu määruse (EÜ) nr 470/2009 (4) artikli 2 punktile a; eelkõige kontrollitakse klooramfenikooli, tetratsükliini, oksütetratsükliini ja kloortetratsükliini ning nitrofuraanide metaboliitide esinemist.
            
         
               (4)
            
            
               Ametlike kontrolli laborite tehtud analüüside tulemused näitavad, et Indiast pärit inimtoiduks ettenähtud vesiviljelustoodete puhul on eeskirjade järgimine seoses klooramfenikooli, tetratsükliini, oksütetratsükliini, kloortetratsükliini ja nitrofuraanide metaboliitide jääkide esinemisega mitterahuldav.
            
         
               (5)
            
            
               Indiasse 2014. aasta märtsis tehtud komisjoni järelevalvetalituse kontrollkäigu tulemused kinnitavad, et India vesiviljelustoodete puhul tuginevad jääke käsitlevad tagatised olulisel määral täiendavatele koristuseelse ja ekspordieelse kontrollimise programmidele, ning need leevendavad teataval määral põllumajandusettevõtete ametliku kontrolli pikaajalisi puudusi, eelkõige väga ebarahuldavat olukorda veterinaarravimite kasutamise ametlike kontrollide alal. Siiski nõrgendab kõnealustes täiendavates programmides kontrollitavate ainete suhteliselt piiratud valik nende tagatiste usaldusväärsust. Kuni praeguseni ei ole kontrollkäigu aruande soovitusi vesiviljelusettevõtjate ametliku kontrollimise kohta rahuldavalt arvesse võetud.
            
         
               (6)
            
            
               On asjakohane kohandada otsuse 2010/381/EL meetmeid kõigi Indiast imporditavate inimtoiduks ettenähtud vesiviljelustoodete suhtes. Kohustusliku kontrollimise kohustust tuleb tugevdada, et India tootjad väldiksid kõnealuste ainete kuritarvitamist, ja minimeerida sellega riske Euroopa Liidu inimeste tervisele.
            
         
               (7)
            
            
               Pärast ühtse veterinaariaalase elektroonilise süsteemi (TRACES) rakendamist vastavalt komisjoni otsuse 2004/292/EÜ (5) artiklile 3 ja TRACESi impordimooduli laboritestide tulemuste suhtes täiustatud versiooni kasutuselevõttu tuleks liikmesriigid vabastada kvartaliaruannete esitamise kohustusest, mis on sätestatud otsuse 2010/381/EL artikli 5 lõikes 2.
            
         
               (8)
            
            
               Seepärast tuleks otsust 2010/381/EL vastavalt muuta.
            
         
               (9)
            
            
               Käesoleva otsusega ettenähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Otsust 2010/381/EL muudetakse järgmiselt.
   
               1)
            
            
               Artikli 3 lõige 1 asendatakse järgmisega:
               „1.   Asjakohaseid proovivõtukavasid kehtestades tagavad liikmesriigid, et ametlikke proove võetakse vähemalt 50 % saadetistest, mida imporditakse nende territooriumi piiripunktide kaudu. Kui saadetis koosneb vesiviljelustoodetest, mis pärinevad rohkem kui ühest päritoluettevõttest, võetakse proovid iga üksiku ettevõtte toodangust.“
            
         
               2)
            
            
               Artikli 5 lõige 2 jäetakse välja.
            
         Artikkel 2
   Käesolev otsus on adresseeritud liikmesriikidele.
   
      Brüssel, 4. oktoober 2016
      
         
            Komisjoni nimel
         
         
            komisjoni liige
         
         Vytenis ANDRIUKAITIS
      
   
   
      (1)  EÜT L 31, 1.2.2002, lk 1.
   
      (2)  Nõukogu 29. aprilli 1996. aasta direktiiv 96/23/EÜ, millega nähakse ette teatavate ainete ja nende jääkide kontrollimise meetmed elusloomades ja loomsetes toodetes (EÜT L 125, 23.5.1996, lk 10).
   
      (3)  Komisjoni 8. juuli 2010. aasta otsus 2010/381/EL Indiast imporditud ja inimtoiduks ettenähtud vesiviljelustoodete saadetiste suhtes kohaldatavate erakorraliste meetmete kohta (ELT L 174, 9.7.2010, lk 51).
   
      (4)  Euroopa Parlamendi ja nõukogu 6. mai 2009. aasta määrus (EÜ) nr 470/2009, milles sätestatakse ühenduse menetlused farmakoloogiliste toimeainete jääkide piirnormide kehtestamiseks loomsetes toiduainetes ning millega tunnistatakse kehtetuks nõukogu määrus (EMÜ) nr 2377/90 ning muudetakse Euroopa Parlamendi ja nõukogu direktiivi 2001/82/EÜ ja Euroopa Parlamendi ja nõukogu määrust (EÜ) nr 726/2004 (ELT L 152, 16.6.2009, lk 11).
   
      (5)  Komisjoni 30. märtsi 2004. aasta otsus 2004/292/EÜ TRACES süsteemi kasutuselevõtmise kohta ja otsuse 92/486/EMÜ muutmise kohta (ELT L 94, 31.3.2004, lk 63).